24PES-260

EH Bildu Nafarroa talde parlamentarioko Adolfo Araiz Flamariquek honako galdera hauek aurkezten dizkio Legebiltzarreko Mahaiari, izapidetu ditzan eta Funtzio Publikoko eta Barneko Departamentuak idatziz erantzun diezazkion:

Nafarroako Foru Komunitateko Segurtasun Batzordeak 2009ko ekainaren 30ean egindako bilkuran, polizia-koordinaziorako zenbait protokolo onetsi ziren, besteak beste, ingurumena babestekoa.

1. Zer lankidetza-mekanismo ezarri zen ingurumen-delituak ikertzeko eta jazartzeko, Foruzaingoak, Guardia Zibilak eta Polizia Nazionalak garatu zitzaten?

2. Data horretatik aurrera, aldatu al dira protokolo horren irizpideak eta prozedura operatiboak? Baiezkoan, zehaztu zeintzuk diren.

3. Aurreikusi al du Gobernuak Foruzaingoak esklusiboki jardutea Nafarroako Foru Komunitatearen lurralde-eremuari eta eskumenari argi eta garbi eragiten dieten ingurumen-delituen ikerketan?

4. Zer erabaki hartu beharko lirateke Foruzaingoak esklusiboki jardun dezan Nafarroan ingurumen-delitu horiek ikertzen?

5. Zer akordio edo protokolotan oinarrituta jarduten du Guardia Zibilaren SEPRONAk Foru Komunitateko ingurumenarekin, hirigintzarekin edo lurralde-antolamenduarekin lotutako ordenamendu juridiko administratiboa ikuskatzeko eta kontrolatzeko berezko zereginetan?

6. Nafarroako Gobernuko departamentuek behar al dute SEPRONAren esku-hartzea Foru Komunitateko ingurumenarekin, hirigintzarekin edo lurralde-antolamenduarekin lotutako administrazio-araudia ikuskatzeko eta zaintzeko lan horietan?

7. Kasu horietan, zergatik ez da behar Foruzaingoaren Ingurumen Brigadaren jarduketa? Nori dagokio eskumena?

Iruñean, 2024ko maiatzaren 20an

Foru parlamentaria: Adolfo Araiz Flamarique